Διερεύνηση της περιοχής σύνδεσης υποστρώματος σταθεροποιημένου οξειδίου του ζιρκονίου (Y-TZP) και κεραμικών επικαλύψεων για προσθετικές αποκαταστάσεις
Authors: Σιαραμπή Ελένη 
Published: September 2021

Οι οδοντιατρικές ολοκεραμικές αποκαταστάσεις με σταθεροποιημένη με υτρία ζιρκονία (Y-TZP) αποκτούν ολοένα και μεγαλύτερο πεδίο εφαρμογής για την αποκατάσταση απολεσθέντων οδοντικών ιστών και την επίλυση αισθητικών προβλημάτων, λόγω των ανώτερων μηχανικών τους ιδιοτήτων. Σοβαρό μειονέκτημα τους είναι η αποκόλληση και η θραύση του υλικού επικάλυψης από τον πυρήνα που αποδίδεται στην αδυναμία επίτευξης ισχυρού δεσμού μεταξύ τους. Σκοπός της προτεινόμενης έρευνας ήταν η διερεύνηση της περιοχής σύνδεσης μεταξύ κεραμικών πυρήνων ζιρκονίου (3Y-TZP) και του αισθητικού υλικού επικάλυψης πριν και μετά από in-vitro γήρανση. Η διερεύνηση της περιοχής σύνδεσης πραγματοποιήθηκε μετά τη μελέτη των μηχανικών ιδιοτήτων και τον εκτενή χαρακτηρισμό κεραμικών πυρήνων ζιρκονίας πριν και μετά από in-vitro γήρανση και μέσω της αξιολόγησης της αντοχής του δεσμού κεραμικών πυρήνων ζιρκονίας με επίστρωση με αισθητικό υλικό επικάλυψης μετά από διαφορετικές επιφανειακές κατεργασίες. Οι κατεργασίες αυτές περιελάμβαναν α. αμμοβόληση, β. επίστρωση με στρώμα οξειδίου του πυριτίου (SiO2) του πυρήνα ζιρκονίου. Tα κεραμικά που μελετήθηκαν ανήκουν στην κατηγορία των κεραμικών μερικής πυροσυσσωμάτωσης που παράγονται με την τεχνική ισοστατικής συμπίεσης εν ψυχρώ. Οι μεθοδολογίες ελέγχου των μηχανικών δοκιμασιών ήταν η δοκιμασία αντοχής σε κάμψη τριών σημείων για τους μεμονωμένους πυρήνες και η δοκιμασία αντοχής σε κάμψη τεσσάρων σημείων για τα σύνθετα υλικά πυρήνας-αισθητικό υλικό επικάλυψης, προκειμένου να ελεγχθεί η αντοχή της περιοχής σύνδεσης. Ταυτόχρονα πραγματοποιήθηκε χαρακτηρισμός του κάθε υλικού πριν και μετά από κάθε κατεργασία καθώς και μετά τη γήρανση και θραύση προκειμένου να διερευνηθεί εκτενώς η περιοχή σύνδεσης, με τις τεχνικές φασματοσκοπίας υπερύθρου (FTIR), ηλεκτρονικής μικροσκοπίας σάρωσης (SEM-EDS), φασματοσκοπίας Raman και περιθλασιμετρία ακτίνων Χ (XRD). Η στατιστική ανάλυση των αποτελεσμάτων πραγματοποιήθηκε κατά περίπτωση μετά από έλεγχο προσαρμογής στην κανονική κατανομή (Shapiro-Wilk test) και έλεγχο ισότητας των διασπορών (Levene’s test), είτε με το μοντέλο ανάλυσης διασποράς με έναν παράγοντα (one way anova) και κατά ζεύγη συγκρίσεις με τον έλεγχο Bonferroni, είτε με τον έλεγχο Kruskal-Wallis και κατά ζεύγη συγκρίσεις με τον έλεγχο Mann-Whitney. Η στάθμη στατιστικής σημαντικότητας τέθηκε για p<0.05. Στατιστικά σημαντικές διαφορές διαπιστώθηκαν ως προς την αντοχή στην κάμψη μεταξύ των διαφορετικών κεραμικών πριν και μετά την in-vitro γήρανση, οι οποίες συσχετίστηκαν με δομικές ατέλειες και πόρους στην επιφάνεια και τη μάζα των υλικών που αυξάνουν την πιθανότητα αστοχίας τους ακόμα και αν παρουσιάζουν υψηλές τιμές αντοχής στην κάμψη. Η in-vitro γήρανση επηρέασε σημαντικά την αντοχή των κεραμικών υλικών στην κάμψη, με μικρή αύξηση μετά από 5 ώρες γήρανση και σημαντική μείωση μετά από 10 ώρες. Ως προς την αντοχή του δεσμού δεν παρατηρήθηκαν στατιστικά σημαντικές διαφορές μεταξύ των ομάδων που εξετάστηκαν πριν και μετά την in-vitro γήρανση και το μοντέλο θραύσης ήταν στην πλειονότητα των δειγμάτων συνεκτικού τύπου. Επίσης, παρατηρήθηκε στατιστικά σημαντική αύξηση στην αντοχή του δεσμού μετά την in-vitro γήρανση σε όλες τις ομάδες. Στην πλειονότητα των δειγμάτων της ομάδας με την προτεινόμενη επίστρωση με SiO2, τμήματα αισθητικού υλικού επικάλυψης παρέμειναν σταθερά συνδεδεμένα με τον πυρήνα ζιρκονίου, καταδεικνύοντας την τεχνική αυτή ως μια εναλλακτική μέθοδο επεξεργασίας των πυρήνων πριν την τοποθέτηση του αισθητικού υλικού επικάλυψης που δυνητικά μπορεί να περιορίσει τις αποκολλήσεις και να ενισχύσει το δεσμό μεταξύ των δύο κεραμικών υλικών.